P. Hrušovský, podpredseda NR SR: (2002-05-28):
návrh skupiny poslancov Národnej rady Slovenskej republiky na vydanie zákona na zamedzenie diskriminácie občanov Slovenskej republiky vyplývajúcej zo zákona Maďarskej republiky o Maďaroch žijúcich v susedných štátoch z 19. júna 2001. Prosím, aby teraz za skupinu navrhovateľov návrh zákona uviedol a odôvodnil pán poslanec Oberhauser. Pán poslanec, máte slovo. V. Oberhauser, poslanec: Ďakujem, pán predsedajúci. Vážené panie poslankyne, páni poslanci, Slovenská národná strana prostredníctvom poslancov Slovenskej národnej strany predkladá návrh zákona na zamedzenie diskriminácie v dôsledku uplatňovania zákona o Maďaroch žijúcich v susedných štátoch. Naša iniciatíva vychádza z toho, že zákon, ktorý prijal maďarský parlament, je zákon, ktorý je v rozpore s pravidlami prijatými v Európe a v Európskej únii a štáty, tak ako Slovenská republika, tak aj Maďarská republika, by mali jednoducho v príprave svojich zákonov legislatívy zohľadňovať medzinárodné pravidlá. Pravidlá, ktorá v Európe platia, aby, jednoducho, nevytvárali legislatívny rámec, ktorý je v rozpore s pravidlami prijímanými v demokratickom svete. Zámerom predloženého návrhu je zamedziť diskrimináciu a vyvolať rokovania s maďarskou stranou, aby sme po konštituovaní novej vlády v Maďarsku vytvorili atmosféru hľadania vzájomného porozumenia a vzájomného riešenia problémov menšín žijúcich v jednotlivých štátoch, či už v Maďarskej republike alebo v Slovenskej republike. Keď sa hlbšie zamýšľame nad zákonom, ktorý schválila Maďarská republika, o Maďaroch žijúcich v susedných štátoch, vidíme, že tento zákon zasahuje do zákonodarstva Slovenskej republiky a jednoducho nebol, skôr ako vošiel do platnosti, ako ho maďarský parlament prijal a nadobudol účinnosť, nebol v zmysle pravidiel, ktoré sú v medzinárodných vzťahoch jednoznačne zadefinované, nebol prerokovaný a neboli vytvorené vzájomné uzrozumenia, ako tento zákon uplatňovať na území jednotlivých štátov, ktorých sa dotýka. Sám zákon o Maďaroch žijúcich v susedných štátoch vytvára akýsi precedens v tej skupine obyvateľstva, ktorá žije v Maďarsku, určitým spôsobom rehabilitáciu Trianonu, riešenie všetkých tých skutočností, ktoré sa udiali v priebehu minulého storočia v dôsledku sebaurčenia národov po rozpade Rakúsko-Uhorska. Zákon, ktorý prijala Maďarská republika, totiž nerieši všeobecne vzťahy Maďarov žijúcich vo svete, ale sa zameral len na štáty, ktoré vytvárali v minulosti Uhorsko a jednoducho pôsobí len v rámci týchto štátov v európskom priestore. Z takéhoto pohľadu treba jednoznačne povedať, že takýto zákon nemôžu okolité krajiny akceptovať, a z toho vznikla aj vlna nevôle ako na Slovensku, v Rumunsku, ale určite vznikne aj v ďalších štátoch pri jeho uplatňovaní. Slovenská národná strana týmto zákon ponúka určité riešenie, ale skôr trvá na tom, aby sa vytvorila platforma diskusie a hľadali také riešenia, aby tento zákon v takomto stave vôbec nebol uplatňovaný, aby, dúfajme, po rokovaní s maďarskom stranou, aby bol zmenený, aby sa principiálne jeho obsah zmenil takým spôsobom, aby napĺňal európske štandardy, aby bol v súlade s pravidlami a dobrými susedskými vzťahmi. K jednotlivým kapitolám návrhu zákona by som chcel podotknúť iba niekoľko vecí. Dnes, keď hlbšie analyzujeme stav, ktorý súvisí s uplatňovaním zákona o Maďaroch žijúcich v susedných štátoch, vidíme, že na území Slovenskej republiky v rozpore s tým, že bolo prijaté vyhlásenie Národnej rady Slovenskej republiky, ktoré jednoznačne odmietlo uplatňovanie tohto zákona, vláda prijala rad opatrení, ktorými mala zamedziť uplatňovanie tohto zákona na území tohto zákona na území Slovenskej republiky, dochádza k širokoplošnému porušovaniu všetkých pravidiel, ktoré vlastne boli takto definované. Na území južného Slovenska sú vytvorené kancelárie Združenia pre spoločné ciele a v poslednom období v jednotlivých kanceláriách Csemadoku, kde sa pripravuje registrácia občanov Slovenskej republiky, zhromažďujú ich osobné údaje, pripravujú sa podklady pre vydanie maďarských preukazov a maďarských príbuzenských preukazov. Toto všetko sa deje na území Slovenskej republiky napriek týmto vyhláseniam a stanoviskám, ako Národnej rady Slovenskej republiky, tak aj vlády Slovenskej republiky a napriek aj opatreniam, ktoré vláda Slovenskej republiky vydala. Poslanci Slovenskej národnej strany požiadali okresnú políciu v Komárne, kde je sídlo Združenia pre spoločné ciele, aby konala vo vzťahu k tejto organizácii. Požiadali sme v tomto zmysle aj generálnu prokuratúru, aby konala, aby vyhodnotila protizákonné konanie tejto organizácie a zamedzila jej konaniu, avšak do dnešného dňa všetky tieto zložky jednoducho nekonali. V rozpore s tým, čo vláda prijala, a v rozpore s vyhlásením Národnej rady. Čiže ukazuje sa na jednej strane na území Slovenskej republiky nedôslednosť zo strany štátnych orgánov, aby zamedzili neoprávnenému zhromažďovaniu osobných údajov a poskytovaniu týchto údajov cudziemu štátu, na druhej strane Maďarská republika dodnes neprijala také zámery, ktorými by žiadala, ktorými by dala signál, že je rozhodnutá zmeniť tento zákon a prestať s jeho uplatňovaním na území Slovenskej republiky. Preto v jednotlivých paragrafoch dávame určitý návrh, ako zamedziť pôsobenie tohto zákona na území Slovenskej republiky. V podstate sa skladá z takých troch základných častí. V prvej časti je zameraný na to, aby každá osoba, ktorá bude mať preukaz Maďara žijúceho v Slovenskej republike, preukaz, maďarský preukaz a maďarský príbuzenský preukaz, aby každá osoba bola registrovaná, aby bola táto vec známa, aby mohol trebárs Úrad pre národnú bezpečnosť a Úrad pre ochranu osobných údajov mať k dispozícii zoznam týchto ľudí a preveriť, či nedochádza k porušovaniu zákonov súvisiacich s uplatňovaním a zabezpečovaním zákonnosti prostredníctvom týchto dvoch úradov. Druhá časť sa zaoberá otázkami sociálneho zabezpečenia. O tejto veci možno diskutovať, či ísť do takej miery, že títo ľudia budú považovaní, že sa odpojili od slovenskej solidárnej sústavy a napojili sa na maďarskú solidárnu sústavu, v tomto smere je otvorená diskusia a treba povedať, že hľadáme riešenia, ktoré budú na jednej strane spravodlivé a nebudú vytvárať atmosféru nejakého nedorozumenia a poškodzovania. Jednoznačne však treba povedať, že je tu množstvo otvorených otázok, na ktoré týmto zákonom upozorňujeme. Občan, ktorý odíde pracovať do Maďarskej republiky, predsa nemôže poberať všetky sociálne výhody na území Slovenskej republiky, čiže by mal byť riadne zahlásený, mali by byť riešené otázky súvisiace s jeho sociálnym, zdravotným zabezpečením. A je otázne, či v tom čase bude platený sociálnymi dávkami, bude sa mu riešiť otázka dôchodkového zabezpečenia, zdravotného zabezpečenia počas jeho práce v Maďarskej republike a v Slovenskej republike v tomto čase nebude proste týmito organizáciami a úradmi registrovaný a nebude sa mu to započítavať do jeho dôchodkového a iného zabezpečenia. Čiže tu treba vidieť, že naozaj tí ostatní občania, bolo by nehoráznosťou, keby sme žiadali, že sa majú skladať svojimi peniazmi na ich zdravotné, sociálne a dôchodkové zabezpečenie, keď oni sú zamestnaní v Maďarsku a vytvárajú tam všetky tieto fondy, čiže táto otázka je otvorená a je otvorená otázka týkajúca sa detí, navštevovania škôl, sociálneho zabezpečenia detí, detských prídavkov a podobne. Tretia oblasť je zameraná na oblasť organizácií, ktoré pôsobia na území Slovenskej republiky a ktoré čerpajú finančné zdroje z maďarského štátneho rozpočtu, ale zároveň využívajú aj zdroje zo slovenského štátneho rozpočtu a zo slovenských dotácií. Myslím si, že treba hovoriť o týchto veciach a jasne ich pomenovať. Napríklad si zoberte organizáciu Neinvestičný fond Komárno a okolie, v ktorom z Maďarska z konkrétnych nadácií prichádzajú peniaze na Slovensko a tu sú rozdeľované pre občanov maďarskej národnosti, ktorí sa hlásia k činnosti tejto organizácie. Myslíme si, že ak takáto organizácia existuje, nemala by mať dotácie zo slovenského štátneho rozpočtu a zo slovenských fondov, lebo akosi dvojnásobné podporovanie organizácií pri našom nedostatku finančných zdrojov by bolo minimálne nemorálne. Preto treba podľa nášho názoru všetky tieto prechody finančných zdrojov kontrolovať, mať o nich prehľad a vedieť, ako sa s nimi nakladá. Podľa podkladov, ktoré sa nám podarilo získať, je jasné, že tu vzniká priama väzba občanov, ktorí požadujú finančné zdroje od týchto organizácií. Ich registrácia bude v Maďarskej republike v priebehu desiatich rokov a vznikne akýsi osobný záväzok občanov Slovenskej republiky, ktorí budú čerpať finančné zdroje z týchto organizácií a cez ne sprostredkovanie z maďarského štátneho rozpočtu a jednoducho vzniká akýsi záväzok, a je otázne, aký vzťah vytvorí tento záväzok a ako to bude napríklad u tých, ktorí pracujú v štátnych službách, v bezpečnostných zložkách, v Slovenskej informačnej službe, v polícii a cez takto pôsobiace organizácie sú vlastne viazaní maďarskému štátu. V takomto prípade si myslíme, že tieto finančné zdroje by nemali byť poskytované v zmysle tohto zákona, keď Slovenská republika, parlament a vláda odmietla uplatňovanie tohto zákona a tieto peniaze by mali byť jednoducho zablokované, aby sa na Slovensku, ak nesúhlasíme s používaním, s uplatňovaním tohto zákona, aby sa nemohli využívať. Čiže to sú také tri základné bloky, na ktoré v tomto zákone upozorňujeme. Samozrejme, že poslanci sú pripravení diskutovať o obsahu tohto zákona. Prosíme vás, aby ste podporili jeho schválenie a zaradenie do druhého čítania, aby sa vytvoril priestor na diskusiu o tomto probléme aj s Maďarskou republikou, aby Maďarská republika, nová vláda a nový parlament mali priestor riešiť otázku uplatňovania zákona o Maďaroch žijúcich v susedných štátoch, aby mali možnosť prehodnotiť ho a aby sme im týmto spôsobom, že otvárame tento problém a chceme ho aj my zákonne riešiť, vytvorili aj určitý tlak na maďarskú stranu, aby maďarská strana videla, že nehovoríme len na papieri, že nemáme len signálne návrhy riešenia, ale že v prípade, ak oni neprehodnotia prístup k tomuto zákonu, sme aj my rozhodnutí prijať zákonnú normu, ktorá zamedzení jeho pôsobenie na území Slovenskej republiky. Toľko z mojej strany. Ďakujem, pán predsedajúci.